Nimelt näeb tsiviilkohtumenetluse seadustik (TsMS) ette võimaluse, et hageja (võlausaldaja) saab kohtult oma nõude tagamiseks taotleda hagi tagamise abinõu kohaldamist. TsMS § 378 kohaselt on hagi tagamise abinõudeks muuhulgas kostjale kuuluvale kinnisvarale kohtuliku hüpoteegi seadmine või kostja vara (nii vallas- kui kinnisvara) arestimine. TsMS § 377 lg 1 esimese lause kohaselt võib kohus hageja taotlusel hagi tagada, kui on alust arvata, et tagamata jätmine võib raskendada kohtuotsuse täitmist või selle võimatuks teha. Seega eeldab hagi tagamine esiteks, et võlgnikul on vara, mida saaks arestida (seada sellele käsutamise keelumärge) või mida kohtuliku hüpoteegiga koormata ning teiseks seda, et ilma hagi tagamata jätmiseta võib võlgnikult kohtuotsusega väljamõistetud rahasumma kättesaamine olla raskendatud või lausa võimatu.